  Туспуктэм: Руслан Нуриахметов Майя Бывальцева Удмуртиысь куазез эскерисьёс зол лымыялоз шуыса алӥзы. Сюресъёсты возись ёзэсъёс вылӥ дасьлыке выжтэмын. 10-тӥ толсуре потон уе улосвыл трассаос вылэ 50 пала техника потоз. Со сярысь элькун кивалтэтлэн тӧроез Ярослав Семёнов телеграм-каналаз ивортӥз. « Подрядчикъёс куазез чакласа возёзы, кулэ луиз ке, ватсаса эшшо 50 машинаосты поттозы. Нуназе сюресъёсты 180 пала техника сузялоз » Ярослав Семёнов, Удмуртиысь кивалтэтлэн тӧроез Транспортъя но сюрес возёсъя министерство Вотка палась сюресъёсты чаклалоз. Ижкар – Вотка, Вотка – Кельчино – Пермь шаерен гож сюрес вырйыло интыостыӥ ортче, бадӟым машинаослы гурезе тубыны капчи ӧвӧл. Соос трос часъёсын интыязы сылоно медаз луэ, пусйиз Ярослав Семёнов. Лымыян вакытлы муниципал кылдытэтъёс но дасясько. Ижкарын нуназеысен сюресъёсты йӧвалеглэсь утись суретъёсын пазяны кутскизы. Ӝытазе, машинаос ӧжытгес луэм бере, лымыез сузяны нимысьтыз техника потоз, нырысь ик мер транспорт ветлон сюресъёсты утялтозы, собере - кварталъёс куспысь но частной секторысь сюресъёсты. Улосвыл трассаосын шугъяськонъёс дыръя 8 (3412) 902-357 номере жиныгртоно, Ижкарын – 072 (мобильной телефонысь 998-07). Ӝог юрттэт кулэ ке – 112. Мукет каръёсысь но ёросъёсысь диспетчер ёзэсъёслэн телефон номеръёссы татын. Тодэ вайытом, улосвыл Гидрометцентр ивортэмъя, куазь 9-тӥ толсурысен куинь нунал ӵоже лымыялоз. Тегъёс: сюресъёс куазь лымы Удмуртия  